
IV Pašvaldības ceļu nodeva
	Iebildums
Likumprojekta IV nodaļa paredz valsts nodevas piemērošanu par pašvaldības ceļu lietošanu, ja tiek konstatēts, ka gaisa piesārņojuma līmenis pārsniedz normatīvus. Taču no likumprojekta un tā anotācijas nav saprotama kārtība, kādā tiks piemērota nodeva, tai skaitā:
- kas veiks gaisa kvalitātes mērījumus un nodrošinās kontroli pašvaldības teritorijā gaisa piesārņojuma līmeņa noteikšanai (piemēram, šobrīd Jūrmalā nav izvietotas nevienas gaisa monitoringa stacijas);
- kā mainīsies nodevas iekasēšana, uzlabojoties vai pasliktinoties gaisa kvalitātei;
- kā tiks noteiktas un pilsētvidē izceltas ielas/teritorijas, par kuru izmantošanu tiks maksāta nodeva, kā kontrolēs nodevas samaksu utml.

Lai gan likumprojektā ir ietverts deleģējums Ministru kabinetam reglamentēt ar nodevas uzlikšanu saistītos jautājumus, tomēr praktiskai normas īstenošanai jābūt skaidrai un saprotamai jau likumprojekta izstrādes un saskaņošanas procesā, jo konkrētajā gadījumā tā ir valsts nodeva un  pašvaldībai nav izvēles iespējas piemērot to vai nē.

Papildus nav saprotams kā jaunās nodevas ieviešana varētu ietekmēt pašvaldības nodevas par transportlīdzekļu iebraukšanu īpaša režīma zonās piemērošanu, jo pašvaldības ceļi ar augstāko gaisa piesārņojumu varētu atrasties īpaša režīma zonā, kas ir noteikta, tieši ņemot vērā vides kvalitātes aspektus.

